
A helyszínelhagyásos balesetek nyomozásának sajátosságai a nyomkutatástól az azonosításig

A helyszínelhagyásos közúti közlekedési balesetek nyomozásának sajátosságai
Tudományos diákköri dolgozatom témája a közúti közlekedési balesetek helyszínét jogellenesen elhagyó járművezetők utáni nyomozás lépéseinek részletes leírása. Témaválasztásom oka a nevezett balesettípus gyakori előfordulása mellett a helyszíni szemle és a későbbi vizsgálat összetettségének, egymásra épültségének átláthatatlansága, mely a nagyszámú ügyfeldolgozás miatt visszavezethető egészen a kriminalisztikából ismert nyomozás tervezésének-szervezésének problémaköréig.
Dolgozatom megírásának célja, hogy mind a szakmában dolgozó, mind a külső érdeklődő számára egy szerkezetében, ok-okozati összefüggéseiben nyomon követhető és - a lehető legegyszerűbb érthetőség tükrében - egy gyakorlati felhasználásra alkalmas segédlet összeállítása.
Az ismeretlen tettes általi jogsértések a legnehezebben nyomozható ügyfajták közé tartoznak az információforrások számának, fajtájának tekintetében, ezért különös hangsúlyt kap a közúti közlekedési baleset nyomaival összefüggő feladatok ismertetése a vonatkozó jogi szabályozások és ezek tényleges megvalósításának párhuzamba állításával. Kutató munkám lezáró részét képezi a bizonyító erejű igazságügyi szakértői véleményezés folyamatának bemutatása, mely az elkövető azonosítása révén a nyomozás céljának eléréséhez elengedhetetlen.
Annak érdekében, hogy egy ténylegesen felhasználható és felhasználásra kerülő jegyzetet hozzak létre, az adatgyűjtés során a nyári szakmai gyakorlatom ideje alatt szerzett tapasztalatok, a jogszabályok és kötelező tankönyvi hivatkozások mellett igénybe vettem a Közlekedésrendészeti Főosztály Közlekedés–baleseti Osztály állományának, valamint a Bűnügyi Szakértői és Kutató Intézet munkatársainak segítségét.



